Նախօրեին ԱԺ ՀՀԿ խմբակցության պատգամավոր Միհրան Պողոսյանը լրագրողների հետ զրույցում նշել է, որ Սերժ Սարգսյանի վերոնշյալ հայտարարությունը ոչ թե խոստում է եղել, այլ կոնկրետ մարդու ցանկություն: Իսկ Ազգային ժողովի խոսնակ Էդուարդ Շարմազանովը, խոսելով նույն հայտարարության մասին, ասել է, որ Սարգսյանն առաջնորդվելու է պետական շահով, քանի որ, ի տարբերություն շատ այլ քաղաքական եւ սովորական գործիչների, նա պետական գործիչ է: Իսկ այդ հայտարարությունն արել է այլ ժամանակաշրջանում ու այլ իրողությունների պայմաններում։ Նա Սարգսյանի խոսքերն ու քայլերը արդարացնելու նպատակով վերջինիս անգամ համեմատեց համաշխարհային այնպիսի գործիչների հետ, ինչպիսիք են Ուինսթոն Չերչիլն ու Շարլ դը Գոլը: Անդրադառնալով Սերժ Սարգսյանի դիրքորոշման փոխմանը՝ Շարմանազովը նշեց, որ պատմության ընթացքում Չերչիլն ու Դը Գոլն էլ են սկզբում ասել մի բան, ապա, ելնելով պետական շահից, արել մեկ այլ քայլ: Եւ, Շարմազանովի խոսքով՝ եթե Սարգսյանն, այնուամենայնիվ, դառնա վարչապետի թեկնածու, որևէ խնդիր չի լինի: